Клаўдзія Шышыгіна нарадзілася ў 1937 годзе ў Рагачоўскім раёне Гомельскай вобласці. У час вайны страціла бацькоў, выхоўвалася ў дзіцячым доме ў вёсцы Асмолава пад Нясвіжам, скончыла Нясвіжскае педагагічнае вучылішча і Мінскі педагагічны інстытут. З 1965 года Клаўдзія Якаўлеўна выкладала англійскую мову і музыку у навучальных установах горада і паслядоўна збірала звесткі аб гісторыі Нясвіжа і наваколля. З канца 80-х гадоў Клаўдзія Якаўлеўна пачала выдаваць выдатна напісаныя кнігі па гісторыі горада: "Музы Нясвіжа", "Паданні Нясвіжа", "Чорная дама Нясвіжскага замка" і г.д. Гэтыя кнігі мелі вялікую ролю ў папулярызацыі Нясвіжа як горада багатай гісторыі і высокай культуры.